
Gan ddefnyddio arteffact o ddiwylliant Cymreig fel ysgogiad (cân, gwrthrych, paentiad, ffotograff) crëwch adnodd y byddai’n addas i’w ddefnyddio gan athrawon i ysbrydoli a thanio brwdfrydedd disgyblion. Seliwch eich gwaith ar thema benodol. (naill ai 3-7oed neu 7-11oed). Yn fyr, cyfiawnhewch eich rhesymau gyda chyfeiriadau at theorïwyr ac ymchwil cyfredol perthnasol.
Cyflwyniad
Penderfynwyd ar lun o ‘Murlun y Bont’ ym Mhontrhydfendigaid fel yr arteffact dewisol (Gweler atodiad 1). Ysbrydolwyd y murlun gan Ŵyl y Cyfarwydd, sy’n dathlu rôl y storïwr yn niwylliant Cymru. Trosglwyddwyd nifer helaeth o hanes a storïau gwerin Cymru ar hyd y blynyddoedd ar lafar gan y cyfarwydd neu’r storïwr. Diolch i hyn, etifeddwyd hanes a storïau'r ardal leol gan y genhedlaeth nesaf. Portreadir nifer o straeon lliwgar yr ardal ar y murlun sy’n arwain y gynulleidfa drwy hanes y fro. Sonnir am eliffant yn cael ei newyno gan blwm, mwnci’n cael ei gadw fel anifail anwes a thylwyth teg i enwi ond ychydig. Ystyrir y murlun yn rhan bwysig o’r ardal ac yn rhywbeth sy’n agos at galon y gymuned. Yn ddisgybl yn Ysgol Gynradd Pontrhydfendigaid, cafwyd y cyfle i chwarae rôl flaenllaw yn natblygiad y murlun drwy weithio gyda’r artist Gwenllian Beynon i ddod â’r hanesion a adroddwyd yn fyw. Dadorchuddiwyd y murlun ar ochr tŷ'r artist ym Mehefin 2008 gan Tecwyn Ifan. Canolbwyntir ar yr ardal leol a sut mae wedi newid yn y  gweithgareddau a’r storïau sydd yn deillio o’r murlun.
Nodir yn elfen ddiwylliannol y Cwricwlwm Cymreig y dylai disgyblion “datblygu gwybodaeth am eu cymunedau’u hunain ynghyd a’u gwerthoedd a’u traddodiadau” (ACCAC, 2003:4). Hyrwyddai’r Cwricwlwm Cymreig ymdeimlad o berthyn i Gymru ac fe atgyfnerthir hyn wrth ddefnyddio’r ardal leol fel sail i’r gweithgareddau. Pwrpas y gweithgareddau fydd i ymglymu’r plant yn yr hanes er mwyn medru trosglwyddo’r storïau i’r genhedlaeth nesaf ar ei newydd wedd. Targedir y gweithgareddau at Gyfnod Allweddol 2.
Ymdrinia’r gweithgareddau yn bennaf â’r pynciau Dylunio a Thechnoleg a Chelf a Dylunio o’r cwricwlwm presennol. Hefyd mae'n cynnwys Ffilm a Chyfryngau Digidol o’r maes dysgu a phrofiad ‘Y Celfyddydau Mynegiannol’ yng nghwricwlwm arfaethedig yr Athro Graham Donaldson. 
Mynega Donaldson (2015) fod yna alw heddiw ar gyfer unigolion sydd yn meddu ar sgiliau llythrennedd a rhifedd cywir ond hefyd sydd yn gallu dangos sgiliau datrys problemau, creadigrwydd ac i fod yn feirniadol. Mae hyn yn cysylltu at un o’i ddibenion sef y dylai dysgwyr fod yn “gyfranwyr mentrus, creadigol sy’n barod i chwarae eu rhan yn llawn yn eu bywyd a’u gwaith” (Donaldson, 2015: 29). Dengys hyn bwysigrwydd y celfyddydau mynegiannol wrth edrych i’r dyfodol. 
Serch hyn, nid yw pawb o’r un farn. Yn 2014, dywedodd Ysgrifenyddes Addysg Lloegr ar y pryd, Nicky Morgan, y byddai dewis astudio pynciau celfyddydol megis Celf a Drama yn llesteirio cyfleoedd gyrfa disgyblion. Yn hytrach, credai y dylai dysgwyr dilyn trywydd mwy traddodiadol megis y gwyddorau neu fathemateg i’w paratoi ar gyfer y dyfodol. (Hutchison, 2014)
Diffinnir creadigrwydd gan Kohl (2007) fel y broses o gynhyrchu syniadau gwreiddiol drwy ddarganfod ac archwilio. Atega Ken Robinson (2006), “Creativity is the process of having original ideas that have value”. Bydd syniadau yn datblygu ac yn esblygu yn ystod y broses er mwyn creu rhywbeth gwbl newydd. Dywed Sharp (2004) y dylai athrawon rhoi fwy o bwyslais ar y broses greadigol yn hytrach na chanolbwyntio ar y cynnyrch gorffenedig a’i safon gan fod y plant wedi mynegi eu syniadau gwreiddiol eu hunain. 
Cydnabydda Dai Smith (2013: 6) fod creadigrwydd yn “sail i ddysgu gydol oes” a bod angen i’r addysg hyn gychwyn o fewn ein hysgolion. Nodwyd gan Ken Robinson (2013 yn Smith, 2013) fod creadigrwydd yn broses bersonol iawn gan fod plant yn dysgu mewn nifer o wahanol ffyrdd a bod gan bawb dalentau unigryw. Mae’n bwysig felly i ystyried hyn wrth addysgu drwy ddarparu ystod o gyfleoedd i blant fynegi eu hunain ac i fod yn greadigol ar draws y cwricwlwm.
Serch hyn, cred Robinson (2006) nad yw ysgolion yn meithrin creadigrwydd disgyblion yn ddigonol ond yn hytrach yn ei rwystro. Rhoddir fwy o bwyslais ar lythrennedd a rhifedd ac o ganlyniad, caiff y celfyddydau mynegiannol eu hesgeuluso. Dywed Pablo Picasso (yn Robinson, 2011) bod pob plentyn yn cael eu geni yn artist, y broblem yw parhau’n artist wrth aeddfedu. Atega Robinson fod addysg yn chwarae rôl yn hyn, “we don’t grow into creativity; we grow out of it. Often we are educated out of it.” (Robinson, 2011: 49). Arweiniai hyn at blant sy’n anfodlon i gymryd risg ac i fynegi eu hunain drwy ofn o fod yn anghywir. Ni fydd plant yn datblygu unrhyw syniadau gwreiddiol nac yn mentro o ganlyniad i brinder cyfleodd i fod yn greadigol. 
Gwêl Catteral et al. (2012) bod plethu’r celfyddydau mewn i’r addysgu o gymorth wrth leihau’r bwlch mewn cyrhaeddiad rhwng disgyblion. Amlygir gan Bloomfield (2012) fod gan bob plentyn y gallu i fynegi eu hunain drwy’r celfyddydau beth bynnag eu cefndiroedd neu gyrhaeddiad. Er hyn, dadleua Gardner (1999) mai dim ond pobl sydd wirioneddol yn greadigol sydd yn medru gwneud gwahaniaeth yn y byd. Cryfheir y datganiad gan Shaheen (2012, yn Grigg, 2015) fod yna ddau begwn i greadigrwydd. Ar un ochr gwelir creadigrwydd bob dydd e.e. plentyn yn darganfod lliw newydd drwy gymysgu paent ac ar yr ochr arall gwelir, “the big C” gydag enwogion megis Einstein a Da Vinci yn cael eu canmol mwy am eu creadigrwydd.
Dadleua Grigg (2015: 103), “Creativity has its price. By its nature, it is time-consuming, requires space and is difficult to measure or control”. Rhoddir pwysau ar athrawon i ddarparu cwricwlwm eang mewn amser cyfyng a hefyd i sicrhau safonau uchel o fewn y pynciau craidd. O ganlyniad, nid yw’r celfyddydau yn cael sylw teilwng. Drwy addysgu’r celfyddydau yn drawsgwricwlaidd, bydd dysgwyr yn magu hyder ac yn medru trosglwyddo sgiliau i feysydd eraill o’r cwricwlwm. Cytuna Barnes (2011) bod dysgu’n seiliedig ar thema yn annog archwilio mewn nifer o feysydd.  

Cyflwyno’r thema i’r dysgwyr
Fel cyflwyniad i’r murlun, gwahoddir yr artist sy’n gyfrifol am y murlun sef Gwenllian Beynon i’r ysgol. Yn gynnar yn ei gyrfa, bu Gwenllian Beynon yn gweithio fel nyrs. Yn dilyn hyn, fe gwblhaodd radd israddedig mewn ‘Celfyddyd Gain’ yng Nghaerdydd ac yna ymlaen i wneud MA mewn ‘Argraffu’ yng Ngholeg Celf Wimbledon, Llundain. Bu Gwenllian yn gweithio fel arlunydd ers hyn ac fe arweiniodd ystod o weithdai Celf a Drama ledled canolbarth Cymru. Yn 2007, dechreuodd weithio fel darlithydd ar y cwrs ‘Celf Gain’ ym Mhrifysgol Cymru y Drindod Dewi Sant. (Coleg Cymraeg Cenedlaethol, dyddiad anhysbys)
Yn ystod y sesiwn dan sylw, bydd yr artist yn trafod y straeon sydd ar y murlun ac yn esbonio’r broses o sut ddatblygodd y murlun. Yn dilyn hyn, caiff y plant gyfle i wneud gweithdy gyda’r artist yn seiliedig ar y murlun. Bydd hyn yn rhoi gwybodaeth gefndirol i’r plant o’r murlun a hefyd yn eu cyflwyno i waith a steil yr artist.
Pwysleisia Sharp (2004) y dylai plant manteisio ar gyfleoedd i gyd-weithio gydag artistiaid ac unigolion creadigol er mwyn ymestyn ar eu sgiliau creadigol ac i’w hysbrydoli. Cytuna hyn a beth ddywed y Cwricwlwm sef y dylai dysgwyr “ddatblygu eu dealltwriaeth trwy gyfrwng artistiaid, crefftwyr a dylunwyr sy’n ymarfer eu crefft” (APADGOS, 2008: 12)
Bwriad y sesiwn fydd i ymestyn dealltwriaeth y plant o hanes yr ardal leol gan ddefnyddio’r murlun fel canolbwynt. Noda Donaldson (2015: 30) y dylai dysgwyr fod “yn wybodus am eu diwylliant, eu cymuned, eu cymdeithas a’r byd yn awr ac yn y gorffennol” er mwyn iddynt dyfu’n ddinasyddion egwyddorol a gwybodus. Y gobaith felly yw bydd y plant yn cael eu hysbrydoli gan y murlun i drawsnewid y storïau a’r hanes mewn i ffurf newydd a fedrir ei drosglwyddo i’r genhedlaeth nesaf. 
Gweithgaredd 1: Celf a Dylunio
Dull arall o drosglwyddo hanes i’r genhedlaeth nesaf yw ffotograffau sy’n darlunio eiliadau ym mywyd dyddiol pobl yn union fel y digwyddasant. Wrth edrych ar ffotograffau, bydd y plant yn medru gweld sut roedd bywyd yn y gorffennol. Ar gyfer y gweithgaredd hwn, cyflwynir y plant i waith y ffotograffydd, Marian Delyth. 
Ymgartrefa Marian Delyth ym Mlaenplwyf, Ceredigion ac mae wedi bod yn gweithio fel ffotograffydd llaw rydd a dylunydd ers 1982. Roedd yn addysgu yng Ngholeg Ceredigion hyd 2000, pan benderfynodd canolbwyntio ar gomisiynau a gwaith personol. Gwelir ei gwaith mewn nifer o gyhoeddiadau e.e. Cymru: y 100 lle i’w gweld cyn marw. Pan yn 60, bu arddangosfa o’u ffotograffau yn Llyfrgell Genedlaethol Cymru yn dwyn y teitl ’60: Lluniau gan Marian Delyth’. (Llyfrgell Genedlaethol Cymru, 2014)
Dengys un o’i ffotograffau, ‘Mamgu yn Cae Sgwâr’ i’r dysgwyr (Gweler atodiad 2). Mae’r llun yn gyfuniad o’r hen a’r newydd a dyma y canolbwyntir arno yn ystod y wers. Gofynnir i’r plant ystyried diben ffotograffau ac i drafod beth fyddai’n wahanol am y llun petai yn cael ei dynnu heddiw. Drwy ofyn cwestiynau agored, bydd hyn yn annog y plant i feddwl yn ddyfnach ac i ystyried pam ein bod ni’n tynnu ffotograffau a sut mae hyn yn cyfrannu at ein hanes. 
Esbonnir i’r plant eu bod nhw am ddefnyddio steil yr artist fel ysbrydoliaeth i gychwyn eu darnau celf.  Bydd angen i’r plant chwilio am hen ffotograffau naill ai adref neu yn yr ysgol mewn llyfrau ac ar y we. Rhoddir hyn syniad i’r plant o sut roedd yr ardal leol yn edrych fel yn y gorffennol. 
Yn dilyn hyn, bydd y dysgwyr yn mynd ar daith o amgylch yr ardal er mwyn canfod lleoliadau’r ffotograffau. Bydd angen iddynt ddefnyddio sgiliau meddwl a datrys problemau er mwyn chwilio am dirluniau tebyg, nodweddion cyffelyb yn y tirwedd, adeiladau cyfarwydd ayyb. Gofynnir i’r plant beth sydd yn wahanol rhwng yr olygfa yn y ffotograffau a’r hyn sydd i’w gweld o’u blaenau. Efelychir steil Marian Delyth drwy dynnu llun o’r hen ffotograff yn y lleoliad fel mae’n edrych heddiw. 
Er mwyn ymestyn ar y gweithgaredd, rhoddir cyfle i’r plant i fod yn greadigol wrth ystyried sut allai’r llun edrych petai’n cael ei dynnu yn y dyfodol. Cânt gyfle i fynegi eu syniadau ar bapur gan ddefnyddio amrywiaeth o offer arlunio o’u dewis megis pensiliau, paent, papur tusw a golosg. Amlygir yr eirfa berthnasol yn ystod y gweithgaredd megis llinell, tôn, lliw ayyb. Sonia Kohl (2007) fod angen i athrawon roi’r rhyddid i ddysgwyr dewis a phenderfynu ar adnoddau eu hunain er mwyn gwella eu dealltwriaeth o’r byd o’u cwmpas. Drwy wneud hyn, bydd plant yn cael y cyfle i arbrofi gyda gwahanol ddeunyddiau ac i wneud penderfyniadau eu hunain o ganlyniad.
I gloi’r gweithgaredd, gofynnir i’r plant i chwilio partner ac arddangos ac esbonio eu gwaith i’w gilydd. Bydd angen i’r dysgwyr egluro pa ddeunyddiau a ddefnyddiwyd a pham eu bod nhw’n teimlo mai hyn oedd orau. Er mwyn gwerthuso’r gwaith, bydd y dysgwyr yn nodi dau peth cadarnhaol am waith ei gilydd ac un sylw am sut y gellir ei wella. 
Cyfunir y Cwricwlwm Cymreig wrth i’r plant ddatblygu dealltwriaeth o’r amgylchedd a’r tirwedd o’u cwmpas yn ogystal â defnyddio gwaith artist o Gymru fel ysbrydoliaeth. (APADGOS, 2008a: 8)
Y sgiliau (APADGOS, 2008a:12) a ddatblygir yn bennaf yn y gweithgaredd hwn yw:
1. Deall - “archwilio ac arbrofi â’r dulliau a ddefnyddiwyd gan artistiaid, crefftwyr a dylunwyr eraill o wahanol gyfnodau”.
Rhoddir cyfle i’r dysgwyr ddefnyddio dull Marian Delyth fel sail i’w gwaith ac yna arbrofi gyda deunyddiau gwahanol eu hunain.

2. Ymchwilio - “dethol a chofnodi ar sail y dychymyg”.
Caiff y dysgwyr gyfle i fynegi eu syniadau am sut allai’r llun edrych fel yn y dyfodol gan ddefnyddio eu dychymyg.
(Gweler atodiad 3 am y sgiliau ychwanegol a ddatblygir)
Gweithgaredd 2: Dylunio a Thechnoleg
Selier y gweithgaredd Dylunio a Thechnoleg ar un o’r straeon sydd i’w weld ar y murlun sef Tai Unnos. Roedd tai unnos yn cael eu codi ar dir comin yr ardal i ddelio â’r prinder tai yn yr ardal, ond roedd yn rhaid dilyn cynllun arbennig er mwyn medru meddiannu’r tŷ. Byddai’r darpar berchennog yn dewis safle ar fachlud haul ac yn adeiladu “waliau o dyweirch, gosod trawstiau’r to a’u gorchuddio a gwellt a brwyn”. (Ebenezer, 2010: 4) Wedi gwneud hyn, os byddai mwg yn codi o’r simnai erbyn toriad gwawr, byddai’r perchennog yn medru hawlio’r tŷ. Er mwyn hawlio’r darn o dir, byddai’r perchennog yn sefyll ar drothwy’r drws a thaflu bwyell mor bell â phosib ac yna’n hawlio hanner y pellter yma o dir. Ar ôl byw yn y tŷ am flwyddyn a diwrnod, caniatawyd y perchennog i adnewyddu’r tŷ a’i wneud yn gartref parhaol. 
	Yn flaenorol i’r wers hon, bydd y disgyblion wedi bod yn edrych ar y gerdd ‘Tai Unnos’ gan Iwan Llwyd (gweler atodiad 4). Sonia’r gerdd am hanes dai unnos yn y gorffennol ac yna’r broblem digartrefedd heddiw. Ceir drafodaeth am foeseg y mater a fydd yn cysylltu â’r elfen ‘Cyfoeth a Thlodi’ o fewn ADCDF. Rhoddir hyn wybodaeth gefndirol i’r plant o dai unnos i’w paratoi ar gyfer y gweithgaredd dan sylw.
Yn y gweithgaredd dan sylw, gwêl y dysgwyr sut mae’r ardal wedi newid ar hyd y blynyddoedd a sut mae’r diwydiant lleol wedi cael effaith ar y tirwedd. Bydd dysgwyr yn “dysgu am nodweddion yr amgylchedd adeiledig, yn y gorffennol a’r presennol” yn ôl elfen amgylcheddol y Cwricwlwm Cymreig (ACCAC, 2003: 5)
Ail-ymwelir â hanes tai unnos ac yna dangosir enghreifftiau o dai unnos iddynt. (Gweler atodiad 5). Gofynnir i’r plant ystyried beth sy’n debyg ac yn wahanol i gymharu â thai heddiw. Rhoddir hyn gyfle i’r plant ystyried yr amgylchedd o’u cwmpas ac i gyfarwyddo gyda nodweddion y tai. 
Cyflwynir y dasg fel her i’r plant - bydd angen iddynt ddylunio a chreu model o dŷ a fyddai’n addas ar gyfer delio â’r broblem di-gartrefedd. Canolbwyntir ar y rhan creu a gwerthuso o fewn y broses Dylunio a Thechnoleg yn y gweithgaredd dan sylw. Yn flaenorol i hyn, bydd y plant wedi bod yn cynllunio ac yn ymchwilio ar gyfer y dasg.
O fewn y fanyleb, nodwyd fod angen defnyddio deunyddiau ailgylchadwy. Cyfuna hyn elfen o ADCDF i’r gweithgaredd gan ganolbwyntio ar yr elfen ‘Treuliant a Gwastraff’. Bydd dysgwyr yn deall bod modd “ailgylchu rhai pethau ac ailddefnyddio pethau eraill yn hytrach na’u taflu.” (APADGOS, 2008b: 27) Bydd y plant hefyd wedi cael cyfle i ychwanegu pwyntiau i’r fanyleb ar ôl edrych ar y lluniau yn fanwl e.e. pa nodweddion sydd angen iddynt gynnwys.
Rhoddir y disgyblion i weithio mewn grwpiau cymysg er mwyn hybu cyd-weithio. Cred Vygotsky (yn Pound, 2005) fod dysgu yn broses gymdeithasol a gall plant dysgu wrth ei gilydd. Bydd hyn yn sgaffaldio’r dysgu. Yn ogystal â hyn, caiff sgiliau llafar y dysgwyr eu datblygu wrth iddynt drafod y gwaith, rhannu syniadau a cheisio datrys problemau. 
Er mwyn casglu syniadau, bydd y plant wedi bod yn ymchwilio i wahanol fathau o dai wrth chwilio am syniadau ar y we a cherdded o gwmpas yr ardal leol. Gan ddefnyddio’r ymchwil blaenorol, lluniwyd syniadau cychwynnol ar gyfer y tai a oedd yn cynnwys diagram wedi’u labelu yn ogystal â dimensiynau. Ymgorffora hyn elfen o rifedd. Nodir yn y Fframwaith Llythrennedd a Rhifedd y dylai dysgwyr Cyfnod Allweddol 2 , “trosglwyddo sgiliau mathemategol i amrywiaeth o gyd-destunau a sefyllfaoedd bob dydd”. 
Yn y wers dan sylw, bydd y plant yn mynd ati i greu eu modeli am y tro cyntaf. Eglura Donaldson (2015:29) y bydd dysgwyr uchelgeisiol, galluog yn “ymholgar ac yn mwynhau datrys problemau”. Bydd angen i’r plant ddarganfod pa ddeunyddiau ailgylchadwy sydd yn addas ar gyfer eu modeli gan ystyried cryfder y deunydd a’i strwythur. I ddatrys y broblem yma, fydd angen i’r plant dreialu ystod o ddeunyddiau a gwerthuso pa mor addas ydyw fel rhan o’u modeli. Dywed ESTYN (2015: 4) fod angen i athrawon “annog disgyblion i wneud eu penderfyniadau eu hunain ac i gymryd risgiau, fel eu bod weithiau yn dysgu o’u camgymeriadau”
Wedi i’r disgyblion benderfynu pa ddeunyddiau sydd mwyaf addas, byddant yn gosod eu modeli at ei gilydd er mwyn creu’r tai. Fel y nodir gan Robinson, mae creadigrwydd yn broses ac felly rhaid peidio cymryd yn ganiataol mae’r cynnyrch cyntaf bydd yr un gorffenedig. Bydd angen i’r dysgwyr gwerthuso eu modeli er mwyn gweld a oes yna le i wella. Penderfynwyd defnyddio’r strategaeth Asesu ar gyfer Dysgu o asesu cyfoedion drwy gael y grwpiau i gyfnewid ac i werthuso’r modeli yn erbyn y fanyleb a baratowyd. Ystyrir hefyd pa mor addas yw’r deunyddiau ac os bod yna posibilrwydd gwneud y model yn well. Caiff y dysgwyr gyfle i adnewyddu a gwneud unrhyw newidiadau posib i’w modeli yn dilyn hyn.
Y prif sgiliau (APADGOS, 2008c: 12-13) a ddatblygwyd yn y gweithgaredd dan sylw fydd:
1. Gwneud – “dewis defnyddiau, offer a thechnegau priodol o blith ystod o eitemau o’r fath sydd ar gael ar eu cyfer”. 
Bydd angen i’r dysgwyr ystyried pa ddeunyddiau sydd fwyaf addas ar gyfer eu modeli. 
2. Gwneud – “trafod eu cynhyrchion a gwerthuso’u gwaith”
Caiff dysgwyr y cyfle i asesu cyfoedion er mwyn gwerthuso pa mor addas yw’r modeli a lle mae’n bosib gwella. 
(Gweler atodiad 3 am y sgiliau ychwanegol a ddatblygir)
Gweithgaredd 3: Ffilm a Chyfryngau Digidol
Teimla Donaldson (2015) y dylai’r maes dysgu a phrofiad arfaethedig, ‘Y Celfyddydau Mynegiannol’ gynnwys Ffilm a Chyfryngau Digidol yn ogystal â phynciau megis Celf a Cherddoriaeth.
Yn yr oes sydd ohoni, rhoddir pwyslais cadarn ar dechnoleg. Dywed Donaldson (2015: 8) fod angen addysgu plant a phobl ifanc sut i wneud gwell defnydd o dechnoleg ac i fedru “ymwneud a’r dechnoleg honno mewn ffordd greadigol”. Cytuna gwna Saxena (2013) wrth i ni ychwanegu at ein dealltwriaeth am fedrau technoleg, y fwyaf creadigol daw ein defnydd ni ohono. Gwelir felly bod modd cydgysylltu’r celfyddydau a thechnoleg er mwyn meithrin creadigrwydd. 
	Pwrpas y gweithgaredd hwn fydd i drawsnewid y murlun mewn i gyfrwng gwahanol ac i ddod a’r storïau yn fyw. Y dyddiau yma, caiff nifer o storïau eu trosglwyddo i eraill drwy gyfrwng ffilm. Bydd y dysgwyr yn cynhyrchu ffilm ac yn ystyried sut maent am gyfleu’r stori ddewisedig e.e. ail-greu’r digwyddiadau, ystyried gwisgoedd, ysgrifennu sgript a phenderfynu sut i olygu’r ffilm ar ôl gorffen. Esbonnir i’r plant fod angen i’r ffilm fod yn bwrpasol er mwyn cyflwyno hanes yr ardal i aelodau o’r gymuned ehangach. Darpara’r maes Ffilm a Chyfryngau Digidol gyfleoedd helaeth i ymgorffori sgiliau ar draws y cwricwlwm e.e. y Fframwaith Llythrennedd a Rhifedd, Celf, Addysg Gorfforol a’r Fframwaith Cymhwysedd Digidol.
Gwahanir y dysgwyr mewn i grwpiau bach, gyda phob grŵp yn cyfleu stori wahanol. Wrth wneud hyn, hybir sgiliau llafar y dysgwyr wrth iddynt gyd-weithio a byrlymu syniadau. Yn ôl llinyn llafaredd y Fframwaith Llythrennedd a Rhifedd, dylai dysgwyr gyfrannu at drafodaethau grŵp a gwrando’n ofalus ar yr hyn a ddywed eraill. Cofnodir y syniadau ar ffurf map meddwl er mwyn cynorthwyo’r grŵp wrth gynllunio. 
Y rhan o’r broses y canolbwyntir arno yn y gweithgaredd dan sylw fydd y ffilmio. Cyn gwneud hyn, bydd llawer o waith paratoi a chynllunio i’w wneud gan y dysgwyr. Ar ôl iddynt benderfynu sut maent am gyfleu’r stori i’r gwylwyr, llunnir bwrdd stori er mwyn gosod trefn ar y ffilm. Bydd y dysgwyr yn dilyn y bwrdd stori wrth actio allan y digwyddiadau gan addasu’n fyrfyfyr pan fo angen. Targeda hyn yr elfen gweithgareddau creadigol o fewn Addysg Gorfforol.
I gyd-fynd â hyn, bydd angen i’r dysgwyr ysgrifennu sgript i gyd-fynd â’r golygfeydd. Cyflea hyn y stori yn fwy eglur i’r gynulleidfa. Yn ôl llinyn ysgrifennu'r FfLlRh, bydd dysgwyr yn dilyn strwythur penodol drwy sicrhau dilyniant a threfn glir ac yn ysgrifennu at ddiben eglur. Yn flaenorol, edrychwyd ar enghraifft gwan ac enghraifft safonol o sgript gan amlygu beth sydd yn dda er mwyn creu meini prawf llwyddiant. Dilynir hyn gan y disgyblion er mwyn llunio sgript effeithiol. 
Elfen o’r ffilm bydd hefyd angen ystyried yw’r gwisgoedd. Caiff dysgwyr gyfle i ddefnyddio hen ddillad neu i greu gwisgoedd gan ddefnyddio darnau o ffabrig, deunyddiau ailgylchadwy ayyb. Rhoddir hyn gyfle i’r dysgwyr ddatgan eu syniadau am sut yn eu tyb hwy roedd y cymeriadau yn edrych fel. 
Defnyddir iPads er mwyn ffilmio cyfraniadau’r dysgwyr. Bydd hyn yn galluogi’r plant i recordio a golygu ar yr un teclyn. Bydd y dysgwyr yn cymryd eu tro i ffilmio er mwyn rhoi cyfle i bawb i siarad ag i actio. Caiff dysgwyr gyfle i ddefnyddio amrywiaeth o leoliadau sy’n cyd-fynd a’u storïau o fewn y ffilm yn ogystal â defnyddio sgrin werdd er mwyn creu amgylcheddau dychmygol neu hanesyddol. Ar ôl gwneud y recordiad cyntaf, bydd y dysgwyr yn trafod mewn grwpiau a gwerthuso ac yna gwella eu gwaith.
Modelir i’r dysgwyr gan yr athro sut i ddefnyddio’r ap ‘iMovie’ i olygu’r ffilm ac i gyfuno’r elfen sgrin werdd i’r darn. Dangosir hefyd sut i ddefnyddio’r ap, ‘Aurasma’ er mwyn ychwanegu ffigurau digidol e.e. eliffant mewn i’w ffilmiau. Cysyllta hyn â’r Fframwaith Cymhwysedd Digidol (gweler atodiad 3).
Yn dilyn hyn, caiff dysgwyr y cyfle i dreialu’r sgiliau hyn eu hunain. Dywed Sharp (2004) y dylai athrawon dangos diddordeb yng ngwaith y plant heb amharu gormod. Dylid annog plant i wneud penderfyniadau eu hunain ynglŷn â sut i gyfleu syniadau ac i ddangos eu dehongliadau personol hwy. Felly ystyrir athrawon yn gynorthwywyr neu’n fodelau ar gyfer creadigrwydd.
Wedi i’r disgyblion gwblhau ffilmio a golygu eu storïau, bydd yr athrawes yn cyfuno’r holl ddarnau er mwyn creu un ffilm fawr. I grynhoi’r uned o waith ac i arddangos i’r gymuned ehangach pa waith mae’r dysgwyr wedi’u cwblhau yn yr ysgol, bwriedir cynnal noson ffilm. Gwahoddir aelodau o’r gymuned, rhieni a ffrindiau i wylio’r ffilm orffenedig sy’n mynegi storïau’r murlun drwy lygaid y plant. Darparir hyn teimlad o falchder a hunan-fri i’r dysgwyr wrth i’w gwaith gael ei gyflwyno yn gyhoeddus.  
	Caiff dysgwyr gyfle i “meithrin eu creadigrwydd mewn amrywiaeth o ffurfiau mynegi” o fewn y gweithgaredd hwn drwy actio, paratoi gwisgoedd a golygu’r ffilm.  (Donaldson, 2015: 44). Gan gyfeirio at y Cwricwlwm Cymreig, bydd dysgwyr yn dwysáu eu dealltwriaeth am y gymuned leol a’u hanes ac yn arddangos hyn drwy ei drawsnewid mewn i ffurf wahanol.
Y prif sgiliau a ddatblygwyd yn y gweithgaredd dan sylw fydd:
1. “cynrychioli ac ymateb i wybodaeth mewn gwahanol ffurfiau gan gynnwys lluniau, seiniau, symbolau a dangos peth ymwybyddiaeth o’r gynulleidfa a’r diben” (APADGOS, 2008ch :13). Bydd y dysgwyr yn ymateb i storïau’r murlun i greu ffilm ar gyfer arddangos yr hanes i’r gymuned. 
2. “creu, casglu a chyfuno ystod o destun, delwedd, sain, animeiddiad a fideo at ddibenion penodol” –  yn ôl elfen gynhyrchu’r Fframwaith Cymhwysedd Digidol. 
Casgliad
Pwysleisir yn y gweithgareddau uchod sut mae’n bosib addysgu’r celfyddydau gan ddefnyddio’r arteffact a’r thema gysylltiedig fel sylfaen. Gwelir y thema, ‘Yr Ardal Leol’ yn llifo drwy’r gweithgareddau dan sylw. Wrth ganolbwyntio ar yr ardal leol a sut mae wedi newid ar hyd y blynyddoedd, caiff dysgwyr gyfle i uniaethu â’r gymuned y maent yn perthyn iddi. 
O fewn y gweithgaredd ‘Celf a Dylunio’, gwêl y plant sut mae’r tirwedd wedi newid drwy edrych ar hen ffotograffau ac efelychu dull Marian Delyth. Cafwyd cyfle i arbrofi â dull yr artist ond hefyd i fynegi eu syniadau eu hunain drwy ddefnyddio’r dychymyg er mwyn darlunio’r dyfodol. Gellir ail-ymweld â’r sgiliau a addysgwyd er mwyn cadarnhau dealltwriaeth y dysgwyr. Gweithgaredd posib er mwyn mireinio sgiliau arsylwi’r dysgwyr fyddai i gofnodi drwy arlunio'r hyn y maent yn ei weld yn hytrach na thynnu llun. Rhoddir hyn hefyd gyfle i fedru edrych ar waith artist arall sydd yn arbenigo mewn tirluniau megis Kyffin Williams a thynnu cymariaethau yn ei gwaith.
Yn y gweithgaredd ‘Dylunio a Thechnoleg’, cafwyd cyfle i edrych ar dai unnos a defnyddio’r wybodaeth hyn er mwyn creu model o dŷ ar gyfer pobl ddigartref. Gwneir penderfyniadau ynglŷn â pha ddeunyddiau i ddefnyddio ar ôl gwerthuso eu cryfder. Er mwyn medru mesur llwyddiant y dysgwyr o fewn y gweithgaredd, mi fyddai’n bosib ail-ymweld â’r sgiliau a’u trosglwyddo i sefyllfa arall megis adeiladu pont newydd ar gyfer y pentref gan ystyried traffig heddiw. Bydd y dysgwyr eisoes wedi’u cyflwyno i’r broses dylunio a’r camau cysylltiedig a rhoddir cyfle iddynt gryfhau eu dealltwriaeth ohono.
Yn olaf, yn y gweithgaredd ‘Ffilm a Chyfryngau Digidol’, cafwyd cyfle i drawsnewid storïau’r murlun mewn i ffilm i’w drosglwyddo i’r cenedlaethau nesaf. Dangosir hanes yr ardal leol wedi’i gyflwyno drwy lygaid y plant. Mynegwyd syniadau gwreiddiol y plant a darparir cyfleoedd iddynt arbrofi gyda gwahanol dechnoleg ac i greu sgriptiau eu hunain. Darparir cyfle i ddatblygu sgiliau o’r gweithgaredd o fewn nifer o feysydd. Bydd y dysgwyr yn gyfarwydd â sut i recordio a golygu eitemau ac mae’n bosib defnyddio hyn mewn gwahanol gyd-destunau e.e. creu bwletin newyddion am ddigwyddiad hanesyddol neu greu drama yn seiliedig ar ddarn o farddoniaeth.
Gwelir pwysigrwydd addysgu’r celfyddydau mynegiannol o fewn yr ysgol gynradd a’r cyfleoedd y mae’n ei gynnig i’r dysgwyr. Rhoddir canolbwynt i’r dysgu a fedrir cysylltu nifer o bynciau i mewn i’r gwaith drwy gysylltiad thema. Drwy wneud hyn, atgyfnerthir amrywiaeth o sgiliau ar draws y cwricwlwm. Dylid rhoi’r rhyddid i ddisgyblion i fynegi eu syniadau mewn gwahanol ddulliau a'u cynorthwyo yn y broses yn hytrach nag arwain. Teimlir y bydd hyn yn bodloni un o ddibenion Donaldson (2015:29) sef y dylai dysgwyr ddatblygu’n “gyfranwyr mentrus, creadigol sy’n barod i chwarae eu rhan yn llawn yn eu bywyd a’u gwaith”. Rhodda’r celfyddydau sylfaen i’r dysgwyr ar gyfer y dyfodol wrth gymryd risg, mentro, datrys problemau a meddwl mewn modd creadigol.
Cred Donaldson (2015: 29) ei fod yn bwysig bod “profiad pobl ifanc yn yr ysgol yn symbylu eu dychymyg mewn ffyrdd sy’n eu cyffroi, sy’n gwireddu eu dyheadau ac yn meithrin meddwl creadigol”. Sicrha hyn y bydd dysgwyr yn parhau i fod yn greadigol drwy gydol eu hoes ac nad ydynt yn ofni cymryd risg.
Nifer o eiriau: 4,221

